Andrew Robertson

Andrew Henry Robertson MBE (* 11. marec 1994, Glasgow, Škótsko) je škótsky profesionálny futbalista, hrajúci ako ľavý obranca za klub Liverpool, ktorý pôsobí v Premier League a ako kapitán v škótskej futbalovej reprezentácii. Mnohými futbalovými kritikmi je považovaný za jedného z najlepších ľavých obrancov na svete.

Robertson začal svoju kariéru v Celticu, odkiaľ sa v roku 2009 presunul do Queen's Park, kde zažil profesionálny debut. Neskôr Dundee United. Bol považovaný za jedného z najtalentovanejších ľavých obrancov na svete a jeho forma v sezóne 2013/14 ho doviedla k oceneniu Najlepší mladý hráč roka v škótskej Premiership a tiež k jeho reprezentačnému debutu.

Do Hull City prestúpil v lete roku 2014 za poplatok 2,85 milióna libier a následne sa v júli 2017 pripojil k Liverpoolu za nezverejnený poplatok, ktorý sa údajne pohyboval okolo 8 miliónov libier.

Vo svojich prvých dvoch sezónach v drese Liverpoolu sa objavil v dvoch finále Ligy majstrov UEFA, prvý v roku 2018 prehral, ale v roku 2019 oslavoval zisk titulu.

V jeho tretej sezóne doviedol tím k titulu aj v anglickej Premier League, čo bol pre Liverpool prvý titul za posledných 30 rokov. Za svoje výkony v sezóne Premier League 2018/19 bol ocenený umiestnením v Najlepšej jedenástke sezóny.

Robertson debutoval za Škótsko v máji 2014 a v septembri 2018 bol menovaný kapitánom reprezentácie.

Klubová kariéra

Queen's Park 
Robertson sa zameral na štúdium a chcel kvôli tomu ukončiť svoju kariéru ako profesionálny futbalista a bol len kúsok od zahájenia vysokoškolského vzdelania, keď bol povolaný do prvého tímu Queen's Park na začiatku sezóny 2012/13. V klube debutoval v škótskom Challenge Cup pri víťazstve proti Berwick Rangers. a počas sezóny nastúpil do celkom štyridsiatich zápasov, čím pomohol klubu skončiť na treťom mieste v škótskej najvyššej súťaži. Jeho prvý gól v klube prišiel v novembri pri porážke nad East Stirlingshire.

Dundee United 
3. júna 2013 Robertson prestúpil do Dundee United spolu so spoluhráčom z Queen's Parku Aidanom Connollym.

Robertson sa okamžite stal súčasťou prvého tímu trénera Jackieho McNamaru a v klube debutoval v deň začatia novej sezóny v zápase proti Partick Thistle. 22. septembra 2013 Robertson strelil svoj prvý gól za United pri remíze 2:2 proti Motherwellu. Čoskoro potom podpísal novú zmluvu až do mája 2016.

Bol zvolený najlepším mladým hráčom mesiaca za september 2013 a najlepším hráčom mesiaca za november 2013. 12. apríla 2014 Robertson odohral semifinále škótskeho pohára proti Rangers na štadióne Ibrox, ktoré Dundee vyhralo 3:1. V apríli 2014 Robertson vyhral cenu pre Najlepšieho mladého hráča roka v škótskej najvyššej súťaži a bol tiež menovaný v Jedenástke roka škótskej Premiership pre sezónu 2013/14.

Hull City 

V júli 2014 Dundee United prijalo ponuku na Robertsona vo výške 2,85 milióna libier od anglického Hull City, ktorý v tom čase hral v Premier League. Prestup bol dokončený 29. júla a Robertson s klubom podpísal zmluvu na tri roky.

Debutoval hneď v prvom zápase sezóny proti QPR a pomohol tímu k víťazstvu 1:0. Robertson sa rýchlo usadil v základnej zostave a vyhral klubové ocenenie Hráč mesiaca za august 2014. Vo svojej debutovej sezóne nastúpil na 24 zápasov, ale nedokázal zabrániť tomu, aby tím zostúpil z anglickej najvyššej súťaže.

Aj napriek odchodu niekoľkých ďalších hráčov prvého tímu sa Robertson rozhodol zostať v Hull City. Jeho prvý gól v klube prišiel 3. novembra 2015, keď otvoril skóre v zápase proti Brentfordu. Štartoval vo finále play-off Championship proti Sheffieldu Wednesday, ktoré Hull vyhral 1:0, čím si zaistil postup späť do Premier League. V nej ale Hull strávil len jednu sezónu, kým znovu zostúpil.

Liverpool 
21. júla 2017 Robertson podpísal dlhodobú zmluvu s Liverpoolom. Prestúpil za poplatok vo výške asi 8 miliónov libier. 19. augusta debutoval pri víťazstve 1:0 nad Crystal Palace, a v zápase získal ocenenie Hráč zápasu. Robertson odštartoval sezónu 2017/18 ako náhradník za Alberta Morena. Ten ale v decembri utrpel zranenie, a tak sa Robertson dostal do základnej zostavy. Za jeho výkon pri víťazstve 4:3 proti Manchestru City si vyniesol pochvalu od priaznivcov klubu. Svoj prvý gól v klube strelil v poslednom zápase sezóny 2017/18 proti Brightonu pri víťazstve 4:0.

Robertson pokračoval v základnej jedenástke Liverpoolu aj počas sezóny 2018/19, kedy sa Liverpool umiestnil na druhej priečke v Premier League. V januári 2019 podpísal novú zmluvu s klubom, ktorá má trvať až do roku 2024. Bol považovaný za najlepšieho ľavého obrancu v Premier League podľa Kevina Kilbaneho a podľa Phila Nevilla dokonca za najlepšieho na svete. 25. apríla bol menovaný do Jedenástky sezóny spolu so spoluhráčmi z Liverpoolu, Trentom Alexanderom-Arnoldom, Sadiom Maném a Virgilom van Dijkom.

1. júna 2019 odohral Robertson celých 90 minút finále Ligy majstrov, v ktorom Liverpool porazil Tottenham Hotspur, čím si zaistil svoj šiesty európsky pohár. Stal sa prvým Škótom, ktorý vyhral turnaj od roku 2008, kedy to dokázal Darren Fletcher ako nevyužitý náhradník, a prvým Škótom, ktorý v zápase nastúpil, od Paula Lamberta v roku 1997.

V prvom domácom zápase Ligy majstrov v sezóne 2019/20 strelil Robertson svoj prvý gól v pohárovej Európe pri dramatickom víťazstve 4:3 proti Red Bullu Salzburg. 2. novembra 2019 Robertson strelil svoj druhý gól v Premier League za Liverpool, keď vyrovnal v 87. minúte zápas proti Aston Ville; Liverpool napokon vyhral 2:1.

2019-2023 
V priebehu sezóny 2019/20 prispel Robertson 2 gólmi a 12 asistenciami k ligovému titulu, ktorý Liverpool získal po prvýkrát po tridsiatich rokoch.

V sezóne 2021/2022 Robertson s Liverpoolom vyhral domáci double - FA Cup a EFL Cup. Vo finále Ligy majstrov prehral 1:0 nad Realom Madrid. Liverpool mal aj na dosah zisk ligového titulu ale nestačil na Manchester City len o jeden bod (City 93 bodov, Liverpool 92).

V priebehu sezóny 2022/2023 prekonal rekord v počte asistencií ako obranca v celej histórii Premier League a s klubom v tejto sezóne vyhral Community Shield.

Sezóna 2023/2024 
16. septembra 2023 bol Robertson kapitánom Liverpoolu v ligovom zápase vonku proti Wolverhampton Wanderers. Liverpool tento zápas vyhral 1:3 a Robertson sa strelecky presadil, keď zvýšil na 1:2.

Reprezentačná kariéra 

Robertson bol prvýkrát nominovaný do Škótskej reprezentácie do 21 rokov v októbri 2013. Debutoval ako náhradník pri výhre 2:1 proti Slovensku.

Robertson bol prvýkrát nominovaný do seniorskej reprezentácie 5. marca 2014 na priateľský zápasu proti Poľsku. Na ihrisko nastúpil v druhom polčase; Škótsko vyhralo vo Varšave 1:0. Robertson začal v základnej zostave prvýkrát pri priateľskom zápase proti Nigérii 28. mája 2014.

Robertson strelil svoj prvý reprezentačný gól v priateľskom zápase proti Anglicku v Celtic Parku v novembri 2014, prehre 1:3 však zabrániť nedokázal.

Dňa 3. septembra 2018 bol Robertson menovaný kapitánom reprezentácie.

Osobný život 
Robertson je zasnúbený s Rachel Roberts, ktorá mu 26. augusta 2017 porodila syna Rocca. V januári 2019 sa im narodilo druhé dieťa, dcéra Aria. 

The Sunday Times v marci 2020 informovali, že Robertson daroval významné sumy potravinovým bankám v okolí mesta Glasgow.

Úspechy 
Hull City
 Football League Championship play-offs: 2016

Liverpool

 Premier League: 2019/20
 FA Cup: 2021/22
 EFL Cup: 2021/22
 FA Community Shield: 2022
 Liga majstrov UEFA: 2018/19 (2. miesto - 2017/18, 2021/22)
 Superpohár UEFA: 2019
 Majstrovstvá klubov FIFA: 2019

Individuálne

 Mladý hráč v Škótsku: 2013/14
 Jedenástka sezóny v Škótsku: 2013/14
 SPFL Hráč mesiaca: November 2013
 SPFL Mladý hráč mesiaca: September 2013
 PFA Tím roka: 2018/19 Premier League, 2019/20 Premier League
 XI roka Ligy majstrov: 2018/19
 Tím sezóny Ligy majstrov: 2021/22
 UEFA Tím roka: 2019
 ESM Tím roka: 2019/20
 Rad britského impéria

Referencie

Zdroj 

Škótski futbalisti
Hráči Dundee United
Hráči Hull City AFC
Hráči Liverpool FC
Hráči FA Premier League
Futbaloví obrancovia
Držitelia Radu britského impéria
Osobnosti z Glasgowa